Document ID: 32011D0069

РЕШЕНИЕ 2011/69/ОВППС НА СЪВЕТА
от 31 януари 2011 година
за изменение на Решение 2010/639/ОВППС на Съвета относно ограничителните мерки срещу някои длъжностни лица на Беларус
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за Европейския съюз, и по-специално член 29 от него,
като има предвид, че:
(1)
На 25 октомври 2010 г. Съветът прие Решение 2010/639/ОВППС относно ограничителните мерки срещу някои длъжностни лица на Беларус (1).
(2)
Поради нечестните президентски избори от 19 декември 2010 г. и репресиите срещу политическата опозиция, гражданското общество и представителите на независимите медии в Беларус, следва да бъде възобновено прилагането на ограниченията за пътуване по отношение на лицата, посочени в член 1, параграф 1, букви б) и в) от Решение 2010/639/ОВППС.
(3)
Освен това следва да бъдат приложени ограничителни мерки по отношение на лицата, отговорни за опорочаване на нормалния изборния процес и за репресиите срещу опозицията.
(4)
Следва също така да се актуализира информацията, свързана с някои от лицата, включени в списъците в приложения I, II, III и IV към Решение 2010/639/ОВППС.
(5)
Съветът ще прави редовен преглед на положението в Беларус и ще оценява евентуалните подобрения, постигнати от властите на Беларус по отношение на съблюдаването на демократичните ценности, правата на човека и основните свободи, включително свободата на изразяване и свободата на медиите, свободата на събиране и политическо сдружаване, и принципите на правовата държава.
(6)
Решение 2010/639/ОВППС следва да бъде съответно изменено,
ПРИЕ НАСТОЯЩОТО РЕШЕНИЕ:
Член 1
Решение 2010/639/ОВППС се изменя, както следва:
1)
В член 1, параграф 1 се добавя следната буква г):
„г)
за нарушенията на международните изборни стандарти в контекста на президентските избори в Беларус от 19 декември 2010 г. и репресиите срещу гражданското общество и демократичната опозиция, както и свързаните с тях лица, и чиито имена са изброени в приложение IIIА.“
2)
Член 2 се заменя със следното:
„Член 2
1 Всички финансови средства и икономически ресурси, принадлежащи на, притежавани, държани или контролирани от лицата, които са отговорни:
а)
за нарушенията на международните изборни стандарти в контекста на президентските избори в Беларус от 19 март 2006 г. и репресиите срещу гражданското общество и демократичната опозиция, както и физическите и юридическите лица, образувания и органи, свързани с тези лица, и чиито имена са изброени в приложение IV;
б)
за нарушенията на международните изборни стандарти в контекста на президентските избори в Беларус 19 декември 2010 г. и репресиите срещу гражданското общество и демократичната опозиция, както и физическите и юридическите лица, образувания и органи, свързани с тези лица, и чиито имена са изброени в приложение IIIА;
се замразяват.
2. Никакви финансови средства или икономически ресурси не се предоставят пряко или непряко на изброените в приложения IIIА или IV лица или в тяхна полза.“
3)
В член 3, параграф 1 буква а) се заменя със следното:
„а)
са необходими за задоволяване на основните нужди на лицата, посочени в приложения IIIА или IV, и на членовете на семейството им, които са на тяхна издръжка, включително разходи за храна, наем или ипотечен заем, лекарства и медицинско лечение, данъци, застрахователни премии и такси за комунални услуги;“
4)
В член 3 параграф 2 се заменя със следното:
„2. Член 2, параграф 2 не се прилага към постъпването по замразените сметки на:
а)
лихви или други приходи, свързани с тези сметки; или
б)
плащания, дължими по договори, споразумения или задължения, сключени или възникнали преди датата, от която към тези сметки се прилагат разпоредбите на Обща позиция 2006/276/ОВППС или на настоящото решение,
при условие че по отношение на всички такива лихви, други приходи и плащания продължава да се прилага член 2, параграф 1, букви а) и б) от настоящото решение.“
5)
В член 4 параграф 1 се заменя със следното:
„1. По предложение на държава-членка или на върховния представител на Съюза по въпросите на външните работи и политиката на сигурност Съветът приема изменения на списъците в приложения I, II, III, IIIA, IV и V в зависимост от развитието на политическата ситуация в Беларус.“
6)
В член 7 параграф 3 се заличава.
7)
Приложения I, II, III и IV към Решение 2010/639/ОВППС се заменят с текста в приложения I, II, III и IV към настоящото решение.
8)
Текстът на приложение V към настоящото решение се добавя към Решение 2010/639/ОВППС като приложение IIIA.
Член 2
Настоящото решение влиза в сила в деня на приемането му.
Съставено в Брюксел на 31 януари 2011 година.

Labels: 10
18
11
5